A tiszaugi híd

Ez az öreg híd az egyetlen, amin át nagy tömegű árut lehet eljuttatni Kecskemétre. A híd egy fontos kereskedőállomás, mivel a Kunvámos kereskedői és a Tisza medrében dolgozó folyami kereskedők is keresztezik útjuk során. A híd kombinált, vagyis vasúti, közúti és gyaloghíd is egyben, ami különösképpen megnöveli értékét.

A hídra egy komplett település épült ki 20 év alatt, ami teljesen önállósította magát Tiszaug falujától.

Öt nagy frakció vetekedik az uralmáért. A híd eredetileg a Magyar Köztársaság irányítása alá tartozott, azonban szétesését követően a SzaHaSz kormányzat irányítása nagyon gyenge a régióban.

A kormány gyengesége miatt a helyi kereskedők sokkal nagyobb autonómiát és kevesebb debreceni beleszólást követelnek, igyekezve közben ellavírozni a többi frakció által teremtett hatalmi színpadon.

A kunok előszeretettel bukkannak fel a Híd környékén bajt keverni, jelezvén, hogy számukra is fontos a híd fölötti befolyás megszerzése, mivel ezzel a Gyűrű ellenőrzése sokkal könnyebbé válhatna számukra, ugyanakkor a Tiszán folyó kereskedelemre is rátehetnék a kezüket.

A Napfényváros olajbárói és a jász kagán a Tiszán folyó csempészútvonal biztonsága érdekében akarják megerősíteni érdekeltségeiket a Híd fölött. Főleg helyi tisztviselők felvásárlásával és a lokális bűnbandák lefizetésével igyekeznek ezt elérni. Természetesen a besenyők irányítása alá tartozó pusztai klánok számára elmondhatatlanul kívánatos célpontot jelent a gazdag kereskedőállomás lerohanása és kifosztása.

A frakciók között egyelőre nem tört ki véres összetűzés, de a légkör igencsak feszült.